Tomas Milian

Tomas Milianas (, 1933 m. kovo 3 d. – 2017 m. kovo 22 d.) – kubiečių kilmės amerikiečių aktorius, populiarumo sulaukęs Italijoje kurtuose filmuose septintame – devintame praėjusio amžiaus dešimtmečiuose.

Biografija 

Tomas gimė Havanoje, armijos generolo šeimoje. Diktatoriui Fulgencio Batista užgrobus valdžią, 1933 m. tėvas buvo suimtas ir vėliau nusižudė.

1956 m. Milianas emigravo į JAV. Besimokydamas universitete Majamyje, jis gavo vaidmenį studentiškame spektaklyje ir nusprendė tapti aktoriumi. Metęs mokslus jis išvyko į Niujorką, tačiau dėl patirties trūkumo nepavyko įstoti į aktorinę studiją. Jis dirbo įvairius laikinus darbus ir stojo tarnauti į armiją, tačiau dėl sveikatos problemų po pusės metų buvo demobilizuotas. Grįžęs į Niujorką, jis savarankiškai ruošėsi egzaminams, kol galiausiai įstojo į aktorinę studiją.

Baigęs mokslus ir atlikęs keletą nedidelių vaidmenų televizijoje, 1958 m. Milianas atvyko į Italiją dalyvauti Spoleto teatrų festivalyje ir nusprendė pasilikti šioje šalyje. Po metų jis pasirodė filme „La notte brava“ ir penkerius metus filmavosi draminiuose bei autoriniuose filmuose pas tokius režisierius kaip Mauro Bolognini ir Luchino Visconti.

Ilgainiui jam pabodo intelektualūs vaidmenys ir Milianas ėmė svarstyti apie grįžimą į JAV. Neturėdamas tam pakankamai pinigų, jis sutiko su pasiūlymu suvaidinti banditą „spageti“ vesterne „El precio de un hombre“. Juostos populiarumas ir netikėti atrastas naujas amplua paskatino Milianą atsisakyti sprendimo išvykti iš Italijos. Jis ėmė vaidinti Meksikos banditus arba revoliucionierius, įvairius nusikaltėlius ir netrukus tapo vesternų žvaigžde. Po to, kai šio žanro populiarumas nuslūgo, Milianas daugiausia filmavosi giallo, kriminaliniuose ir veiksmo filmuose, vaidindamas tiek teigiamus, tiek neigiamus personažus, taip pa sukūrė keletą vaidmenų komedijose. Greta pramoginio kino, jis kūrė ir rimtus vaidmenis (Bernardo Bertolucci „La Luna“, Michelangelo Antonioni „Identificazione di una donna“).

Praleidęs Italijoje daugiau kaip 25 metus, 1985 m. Milianas grįžo į JAV, tačiau čia jo beveik niekas nežinojo ir režisieriai siūlė tik antraeilius vaidmenis: „JFK“, „Havana“, „Amistadas“, „Traffic“ ir „The Lost City“. Didesnį pripažinimą jam atnešė tik keletas vaidmenų teatre.

Asmeninis gyvenimas 
Nuo 1964 m. Milianas buvo vedęs Rita Valletti, su kuria susilaukė sūnaus Tomaso Miliano jaunesniojo.

Grįžęs į JAV, aktorius gyveno Floridoje. Nuo 1969 m. jis turėjo ne tik JAV, bet ir Italijos pilietybę.

Mirė 2017 m.

Dalinė filmografija 
 1962 m. – „Trumpiausia diena“
 1962 m. – „Boccaccio '70“ ..... Otavijus
 1965 m. – „Kareivių merginos“ ..... Gaetano
 1966 m. – „Suvesti sąskaitas“ ..... Manuelis Sančesas / Kučilijo
 1966 m. – „Bėk, žmogau, bėk“ ..... Manuelis Sančesas / Kučilijo
 1968 m. – „Milano banditai“ ..... komisaras Basevi
 1968 m. – „Pavogti iš savo artimo“ ..... Rodžeris
 1969 m. – „Kur tu eini nuoga?“ ..... Manfredas
 1969 m. – „Beatričė Senči“ ..... Olimpijus Kalvetis
 1970 m. – „Kompanionai“ ..... El Vasko
 1972 m. – „Nekaltųjų kančios“ ..... Martelis
 1972 m. – „Apgautasis“ ..... nepažįstamasis
 1972 m. – „Soni ir Džedas“ ..... Džedas
 1975 m. – „Keturi apokalipsės raiteliai“ ..... Čakas
 1975 m. – „Sadistų sindikatas“ ..... Rembo
 1975 m. – „Paskutinis šūvis“ ..... Sperlis
 1975 m. – „Baltas, geltonas ir juodas“ ..... Sakura
 1976 m. – „40 laipsnių po antklode“ ..... Marelis
 1976 m. – „Ginkluota Roma“ ..... Vinčenzo Maracis 
 1978 m. – „Kupriaus gauja“ ..... Vinčenzo Maracis / Sergio Maracis 
 1979 m. – „Mėnulis“ ..... Džiuzepė 
 1984 m. – „Nusikaltimas „Formulėje 1““ ..... Nikas Džeraldis
 1997 m. – „Amistadas“ ..... Kalderonas

Apdovanojimai 
 „Italian National Syndicate of Film Journalists“ – geriausias antrojo plano aktorius (filmas „La luna“)

Šaltiniai

Nuorodos 

 IMDb profilis

Kubos asmenybės
JAV aktoriai
Italijos aktoriai